|  |  |  |
| --- | --- | --- |
|  |  |  |
| Нагрудны знак у 1995—2020 гадах (злева) і з 2020 года (справа). |

**Наро́дны паэ́т Белару́сі** — ганаровае званне, якое надаецца паэтам, якія стварылі выдатныя творы мастацкай літаратуры і маюць вялікія дасягненні ў развіцці беларускай літаратуры.

Заснавана паводле Загада Прэзідыума Вярхоўнага Савета БССР ад 27 сакавіка 1956 года як «Народны паэт БССР». Пры гэтым званні Народнага паэта Беларусі нададзеныя Янку Купалу і Якубу Коласу паводле пастановы СНК БССР у 1925 і 1926 гадах адпаведна.

У незалежнай Беларусі званне «Народнага паэта Беларусі» заснавана пастановай Вярхоўнага Савета Рэспублікі Беларусь N 3726-XII ад 13 красавіка 1995 года. Прысвойваецца Прэзідэнтам Рэспублікі Беларусь.

Палажэнне
---------

Ганаровае званне «Народны паэт Беларусі» прысвойваецца не раней як праз пяць гадоў пасля прысваення ганаровага звання «Заслужаны дзеяч культуры Рэспублікі Беларусь» паэтам за асаблівыя заслугі ў развіцці паэтычнай творчасці, стварэнне высокамастацкіх твораў, якія ўнеслі выдатны ўклад у айчынную літаратуру і атрымалі шырокае грамадскае прызнанне.

Нагрудны знак
-------------

У 1995—2020 гадах
У 1995—2020 гадах нагрудны знак уяўляў сабой роўнабаковы чатырохвугольнік з авальнымі вугламі, упісанымі ў круг дыяметрам 26 мм. У ніжняй яго частцы размяшчаўся вянок з дубовага і лаўровага лісця. Плошча знака мела рэльефную насечку ў радыяльным кірунку. У цэнтры знака знаходзілася рэльефная выява аркуша з тэкстам «Народны паэт Беларусі». Адваротны бок знака меў гладкую паверхню.

Знак пры дапамозе вушка і кольца злучаўся з калодкай шырынёй 20 мм і вышынёй разам з вушкам 18 мм. Калодка была абцягнута муаравай стужкай зялёнага колеру. У ніжняй частцы калодкі размяшчаўся надпіс «Рэспубліка Беларусь». Калодка ўніфікавана для трох відаў знакаў. Знак вырабляўся з тампака з пазалотай.

З 2020 года
Паводле Указа Прэзідэнта Рэспублікі Беларусь ад 1 ліпеня 2020 года быў зменены дызайн нагруднага знака да звання «Народнага паэта Беларусі». Цяпер ён уяўляе сабой шасціграннік дыяметрам 35 мм апісанай акружнасці, поле якога абрамляе вянок з пшанічных каласоў, абкручаных у ніжняй яго часткі сцебламі васілька з кветкамі, пакрытымі эмаллю адпаведна зялёнага і сіняга колераў. У правай частцы поля шасцігранніка — фонавая плоская выява кветкі ў выглядзе народнай вышыўкі.

У цэнтры нагруднага знака ў два радкі размяшчаецца надпіс «Народны паэт Беларусі», выкананы рэльефам і пакрыты эмаллю сіняга колеру з пазалочаным борцікам. Элементы нагруднага знака злучаны паміж сабой штыфтамі. Адваротны бок нагруднага знака мае гладкую паверхню.

Нагрудны знак пры дапамозе вушка і кольца злучаецца з прамавугольнай калодкай, верхняя частка якой па гарызанталі абцягнута муаравай стужкай з палосамі чырвонага і зялёнага колераў шырынёй адпаведна 8 мм і 5 мм. У цэнтры ніжняй частцы калодкі — выпуклы малюнак Дзяржаўнага герба Рэспублікі Беларусь памерам 9 х 9 мм, справа і злева ад якога размешчаны беларускі арнамент. Пад выявай Дзяржаўнага герба Рэспублікі Беларусь — дзве лаўровыя галіны. На адваротным баку калодкі знаходзіцца шпілька з замком для мацавання нагруднага знака да адзення. Памеры калодкі: шырыня 30 мм і вышыня разам з вушкам 28 мм.

Нагрудны знак і калодка вырабляюцца з латуні з пазалотай метадам чаканкі.

Спіс народных паэтаў Беларусі
-----------------------------

Пасведчанне Рыгора Барадуліна аб званні Народнага паэта Беларусі

| Нумар | Асоба | Гады жыцця | Год узнагароджання |
| --- | --- | --- | --- |
| 1 | Янка Купала | 1882—1942 | 1925 |
| 2 | Якуб Колас | 1882—1956 | 1926 |
| 3 | Пятрусь Броўка | 1905—1980 | 1962 |
| 4 | Аркадзь Куляшоў | 1914—1978 | 1968 |
| 5 | Максім Танк | 1912—1995 | 1968 |
| 6 | Пімен Панчанка | 1917—1995 | 1973 |
| 7 | Ніл Гілевіч | 1931—2016 | 1991 |
| 8 | Рыгор Барадулін | 1935—2014 | 1992 |

Зноскі
------

1. 1 2  Народный поэт Беларуси (руск.)(недаступная спасылка).  Государственные награды Республики Беларусь. Архівавана з першакрыніцы 3 снежня 2020. Праверана 14 студзеня 2020.
2. 1 2 3 4  Указ Президента Республики Беларусь от 1 июля 2020 года № 245 «Об изменении Указа Президента Республики Беларусь» (руск.).  Национальный правовой Интернет-портал Республики Беларусь (7 ліпеня 2020). Праверана 14 студзеня 2020.

Літаратура
----------

* Народны паэт Беларусі // Беларуская энцыклапедыя: У 18 т. Т. 11: Мугір — Паліклініка / Рэдкал.: Г. П. Пашкоў і інш. — Мн. : БелЭн, 2000. — Т. 11. — С. 179. — 10 000 экз. — ISBN 985-11-0035-8. — ISBN 985-11-0188-5 (т. 11).

Спасылкі
--------

* Лагатып Вікісховішча На Вікісховішчы ёсць медыяфайлы па тэме Народны паэт Беларусі
* Ганаровыя званні Рэспублікі Беларусь // Афіцыйны інтэрнет-партал Прэзідэнта Рэспублікі Беларусь

| ⛭Ганаровыя званні Рэспублікі Беларусь |
| --- |
| Заслужаных | Заслужаны артыст ·  Заслужаны архітэктар · Заслужаны будаўнік ·  Заслужаны вынаходнік ·  Заслужаны ратавальнік ·  Заслужаны геолаг ·  Заслужаны дзеяч культуры ·  Заслужаны дзеяч мастацтваў ·  Заслужаны дзеяч навукі ·  Заслужаны ўрач ·  Заслужаны лесавод ·  Заслужаны майстар спорту ·  Заслужаны мытнік ·  Заслужаны металург ·  Заслужаны настаўнік ·  Заслужаны пагранічнік ·  Заслужаны пілот ·  Заслужаны работнік адукацыі ·  Заслужаны работнік аховы здароўя ·  Заслужаны работнік органаў пракуратуры ·  Заслужаны работнік органаў унутраных спраў ·  Заслужаны работнік сацыяльнай абароны ·  Заслужаны работнік сельскай гаспадаркі ·  Заслужаны работнік сферы абслугоўвання ·  Заслужаны работнік прамысловасці ·  Заслужаны работнік транспарту ·  Заслужаны работнік фізічнай культуры і спорту ·  Заслужаны рацыяналізатар ·  Заслужаны спецыяліст Узброеных Сіл ·  Заслужаны сувязіст ·  Заслужаны супрацоўнік органаў дзяржаўнай бяспекі ·  Заслужаны трэнер ·  Заслужаны шахцёр ·  Заслужаны штурман ·  Заслужаны эканаміст ·  Заслужаны энергетык ·  Заслужаны юрыст | Сцяг Беларусі |
| Народных | Народны артыст ·  Народны мастак ·  Народны настаўнік ·  Народны паэт ·  Народны пісьменнік ·  Народны ўрач |